**Michal Březina** (\* 30. marec 1990, Brno, Česko-Slovensko) je český krasokorčuliar. V auguste 2013 bol podľa oficiálneho rebríčka ISU piatym najlepším krasokorčuliarom sveta v mužskej sólovej kategórii.

Kariéra
-------

Březina na súťaži „Skate Canada" v roku 2009
Aj keď Březinov otec Rudolf Březina je bývalý krasokorčuliar, Březina sa inšpiroval hokejovým víťazstvom Česka na Zimných olympijských hrách 1998 a chcel byť hokejistom. Na radu otca sa najprv naučil korčuľovať a nakoniec sa začal venovať krasokorčuľovaniu.

Jeho talent mu umožnil rýchlo napredovať, trojitý salchow skočil prvýkrát vo veku 12 rokov, trojitý axel o tri roky neskôr. V zápätí začal skúšať štvoritý toe loop a salchow.  Trénoval vo svojom rodnom meste Brne s trénerom Petrom Starecom a v nemeckom Oberstdorfe s Karlom Fajfrom.

### Sezóna 2007/2008

V roku 2007 Březina vyhral svoju prvú „seniorskú" medailu na súťaži „Nebelhorn Trophy" - skončil na 1. mieste. O dva týždne neskôr vyhral svoju ​​prvú medailu aj v juniorských súťažiach - na Junior Grand Prix v meste Chemnitz (2. miesto). V tejto sezóne sa prvýkrát zúčastnil majstrovstiev Európy a obsadil 16. miesto.

### Sezóna 2008/2009

Sezóna 2008/2009 bola poznačená zranením kolena, ktoré si vyžiadalo operáciu. Březina vyhral dve juniorské súťaže Grand Prix, ale na finále juniorskej Grand Prix, ani na Majstrovstvá ČR už kvôli zraneniu nenastúpil. Vrátil sa na Majstrovstvá Európy 2009, kde skončil 10. a na juniorských majstrovstvách sveta skončil na druhom mieste s novým osobným rekordom.

### Sezóna 2009/2010

V roku 2009 Březina debutoval v súťažiach seniorskej Grand Prix (séria súťaží najlepších krasokorčuliarov sveta) - v súťaži „Skate Canada 2009" skončil štvrtý a na „NHK Trophy 2009" vyhral bronzovú medailu. Na Majstrovstvách ČR porazil Tomáša Vernera a vyhral prvé miesto. Na Majstrovstvách Európy 2010 sa mu však medailu získať nepodarilo a skončil štvrtý. Vrcholom sezóny bola súťaž na Zimných olympijských hrách 2010 vo Vancouveri, kde skončil na 10. mieste. V tejto sezóne sa prvýkrát zúčastnil seniorských majstrovstiev sveta, kde skončil štvrtý s novým osobným rekordom 236,06.

### Sezóna 2010/2011

Sezónu 2010/2011 poznačili Březinove zdravotné problémy a musel odstúpiť z niekoľkých súťaží. Počas tréningu na „Nebelhorn Trophy" dostal veľké bolesti v oblasti brucha, zistili mu natrhnutie žily a musel absolvovať operáciu. Zdravotné problémy Březinu donútili k takmer dvojmesačnej korčuliarskej prestávke. Na majstrovstvách ČR skončil druhý, na majstrovstvách Európy skončil ôsmy. Na majstrovstvách sveta skočil vo voľnej jazde dva štvorité skoky - toe loop a salchow, v závere jazdy však dvakrát spadol a to ho stálo lepšie umiestnenie. Napokon skončil štvrtý.

### Sezóna 2011/2012

V medzisezónnom období mal Březina, ako aj viacerí špičkoví krasokorčuliari technické problémy s obuvou, ktoré bol nútený riešiť priamo s výrobcom. Na sezónu sa pripravoval v tréningovom centre v nemeckom Oberstdorfe. Sezónu začal na súťaži „Nebelhorn Trophy 2011", kde vyhral striebro. V tejto sezóne bola zavedená možnosť pre krasokorčuliarov, ktorí na majstrovstvách sveta skončili v prvej šestke, štartovať v troch pretekoch série Grand Prix. Březina túto možnosť využil a súťažil na „Skate America 2011" (skončil na 1. mieste), „Trophée Eric Bompard 2011" (3. miesto) a „Cup of Russia 2011" (4. miesto). Na majstrovstvách sveta skončil na celkovom šiestom mieste. 

V apríli 2012 zmenil Březina trénerov a Petra Starca s Karlom Fajfrom nahradil Viktor Petrenko. Začal trénovať v Hackensack v New Jersey.

### Sezóna 2012/2013

V roku 2012 skončil Březina v súťaži „Skate America" na 6. mieste a vyhral bronzovú medailu na „Ruskom pohári (Rostelecom Cup 2012)". Z Majstrovstiev ČR odstúpil kvôli chorobe a sústredil sa radšej na ďalšie dôležité súťaže sezóny. Na Majstrovstvách Európy 2013 získal svoju prvú „európsku" medailu (3. miesto) po sérii štvrtých miest.

Súkromný život
--------------

Březina sa chce venovať štúdiu športu na vysokej škole a stať sa krasokorčuliarskym trénerom. Jeho mladšia sestra, Eliška Březinová, sa takisto venuje krasokorčuľovaniu v ženskej kategórii.

Programy
--------

Březina na súťaži „Skate Canada 2009"

| Sezóna | Krátky program | Voľná jazda | Exhibícia |
| --- | --- | --- | --- |
| 2012–2013 | * In the Hall of the Mountain King  hudba: Edvard Grieg  úprava: Epica  choreo: Pasquale Camerlengo
 | * The Untouchables hudba: Ennio Morricone  (nový aranžmán)  choreo: Pasquale Camerlengo
 | * New York, New York remix
 |
| 2011–2012 | * Japanese Kodo Drums  choreo. by Pasquale Camerlengo
 | * The Untouchables hudba: Ennio Morricone  choreo: Pasquale Camerlengo
 | * All That You Are  hudba: Goo Goo Dolls
 |
| 2010–2011 | * Japanese Kodo Drums  choreo: Pasquale Camerlengo
 | * Američan v Paríži hudba: George Gershwin
 | * Feeling Good hudba: Michael Bublé
 |
| 2009–2010 | * Puttin' On the Ritz hudba: Irving Berlin
 | * Američan v Paríži hudba: George Gershwin
 | * Feeling Good hudba: Michael Bublé
 |
| 2007–2009 | * Sing, Sing, Sing  hudba: Louis Prima
 | * Latin Dance Selections  hudba: Safri Duo
 | * Singin' in the Rain  hudba: Nacio Herb Brown
 |
| 2006–2007 | * Quidam  (Cirque du Soleil)
 | * The Matrix
 |

Prehľad výsledkov
-----------------

Březina a ostatní medailisti na súťaži „Skate America 2011"

| **Výsledky** |
| --- |
| **Medzinárodné súťaže** |
| Podujatie | 2003–04 | 2004–05 | 2005–06 | 2006–07 | 2007–08 | 2008–09 | 2009–10 | 2010–11 | 2011–12 | 2012–13 |
| ZOH |  |  |  |  |  |  | 10 |  |  |  |
| Majstrovstvá sveta |  |  |  |  |  |  | 4 | 4 | 6 | 10 |
| Majstrovstvá Európy |  |  |  |  | 16 | 10 | 4 | 8 | 4 | 3 |
| Finále Grand Prix |  |  |  |  |  |  |  |  | 6 |  |
| GP Bompard |  |  |  |  |  |  |  | WD | 3 |  |
| GP Cup of China |  |  |  |  |  |  |  | WD |  |  |
| GP NHK Trophy |  |  |  |  |  |  | 3 |  |  |  |
| GP Rostelecom |  |  |  |  |  |  |  |  | 4 | 3 |
| GP Skate America |  |  |  |  |  |  |  |  | 1 | 6 |
| GP Skate Canada |  |  |  |  |  |  | 4 |  |  |  |
| Nebelhorn |  |  |  |  | 1 | 2 | 3 | 7 | 2 | 5 |
| Finlandia |  |  |  |  |  |  | 4 |  |  |  |
| Bavarian Open |  |  |  |  |  |  |  | 1 |  |  |
| Karl Schäfer |  |  |  |  |  | WD |  |  |  |  |
| Golden Spin |  |  |  | 5 |  |  |  | 2 |  |  |
| **Medzinárodné juniorské súťaže** |
| Podujatie | 2003–04 | 2004–05 | 2005–06 | 2006–07 | 2007–08 | 2008–09 | 2009–10 | 2010–11 | 2011–12 | 2012–13 |
| MS juniorov |  |  |  | 16 | 5 | 2 |  |  |  |  |
| JGP Final |  |  |  |  |  | WD |  |  |  |  |
| JGP Austria |  |  |  |  | 7 |  |  |  |  |  |
| JGP Czech |  |  |  | 16 |  |  |  |  |  |  |
| JGP France |  |  |  |  |  | 1 |  |  |  |  |
| JGP Germany |  |  |  |  | 2 |  |  |  |  |  |
| JGP Hungary |  | 12 |  |  |  |  |  |  |  |  |
| JGP Italy |  |  |  |  |  | 1 |  |  |  |  |
| JGP Netherlands |  |  |  | 5 |  |  |  |  |  |  |
| Gardena |  |  | 3 J. | 2 J. |  |  |  |  |  |  |
| EYOF |  | 7 J. |  |  |  |  |  |  |  |  |
| Grand Prize SNP | 1 |  |  |  |  |  |  |  |  |  |
| **Národné súťaže** |
| Majstrovstvá ČR |  | 1 J. | 1 J. | 1 J. | 2 |  | 1 | 2 | 2 | WD |
| **Tímové súťaže** |
| Japan Open |  |  |  |  |  |  |  | 3T / 5P |  | 3T / 5P |
|  GP = Grand Prix; JGP = Junior Grand Prix  J. = juniorský level; WD = odstúpil  T = tímový výsledok; P = osobný výsledok; medaily sa odovzdávajú iba za výsledky tímu |

Referencie
----------

1. ↑   *ISU World Standings for Single & Pair Skating and Ice Dance* [online]. 11.8.2013, [cit. 2013-08-14]. Dostupné online.
2. 1 2 3 4  MITTAN, Barry. *Brezina Challenges Czech’s Verner* [online]. www.goldenskate.com, 6.7.2008, [cit. 2013-01-30]. Dostupné online. (v angličtine)
3. ↑  FLADE, Tatjana. *Brezina has realistic ambitions* [online]. www.goldenskate.com, 22.08.2010, [cit. 2013-01-30]. Dostupné online. (v angličtine)
4. ↑  LUCHIANOV, Vladislav. *Big things on the horizon for Brezina* [online]. web.icenetwork.com, 05.07.2011, [cit. 2013-01-30]. Dostupné online. Archivované 2012-09-23 z originálu. (v angličtine)
5. 1 2 3 4 5 6  FLADE, Tatjana. *Michal Březina on the Edge of Success* [online]. International Figure Skating Magazine, 14.09.2011, [cit. 2013-01-30]. Dostupné online. (v angličtine)
6. 1 2  GOLINSKY, Reut. *Michal Březina: "Since Olympics, skating moved on"* [online]. absoluteskating.com, 3.1.2012, [cit. 2013-01-30]. Dostupné online. (v angličtine)
7. ↑   *Březina obhájil na MS krasobruslařů čtvrté místo. Titul vyhrál Chan* [online]. sport.cz, 28.4.2011, [cit. 2013-01-30]. Dostupné online. (v češtine)
8. ↑   *Březina mění trenéry, povede ho Ukrajinec Petrenko?* [online]. tyden.cz, 6.4.2012, [cit. 2013-01-30]. Dostupné online. (v češtine)
9. ↑   *Petrenko to Coach Czech Skating Star Brezina* [online]. rianovosti.ru, 10.4.2012, [cit. 2013-01-30]. Dostupné online. (v angličtine)
10. ↑  RUTHERFORD, Lynn. *Brezina happy with move to New Jersey, Petrenko* [online]. icenetwork.com, 25.8.2012, [cit. 2013-01-30]. Dostupné online. Archivované 2013-10-24 z originálu. (v angličtine)
11. ↑   *Krasobruslař Verner se stal podeváté mistrem ČR* [online]. Praha: Česká televize, 16.12.2012, [cit. 2013-01-30]. Dostupné online. Archivované 2013-12-03 z originálu. (v češtine)
12. ↑   Oficiálna výsledková listina na stránke ISU

*Tento článok je čiastočný alebo úplný preklad článku Michal Březina na anglickej Wikipédii.*

Externé odkazy
--------------

* Oficiálna stránka Michala Březinu

Iné projekty
------------

Commons
* Spolupracuj na Commons Commons ponúka multimediálne súbory na tému **Michal Březina**


|  |  |
| --- | --- |
| Portal | Športový portálBiografický portál |